अब, आज अगर हम अपने आप को सिर्फ उत्तर भारत तक ही सीमित रखें तो यहाँ भक्ति आंदोलन में दो प्रमुख्य धाराएं थी - निर्गुण और सर्गुण। सर्गुण के प्रवर्तक तुलसी और सूरदास अधिक चर्चित हुए, जिन्होंने क्रमशः राम और कृष्ण की जीवन लीलाओं को आम जन की भाषा में कविता रूप में लोकप्रिय करने का कार्य किया वहीँ निर्गुण में बाबा नानक और कबीर ऐसे दो प्रमुख्य नाम रहे जिन्होंने किसी एक नायक को ईश्वर का प्रतीक बनाने की जगह बिना नाम, चेहरे और पहचान वाली एक सर्वशक्तिमान सत्ता को स्थापित किया जो उपस्थित है भी और नही भी, जिसे देखा भी जा सकता है और नही भी, जिससे आप बात कर भी सकते हो और नही भी, जिससे लड़ झगड़ भी सकते हो और नही भी, जिसे उलाहना भी दे सकते हैं, मौजूदा हालातों के लिए ताना भी मार सकते हैं और तन्ज़ भी कस सकते हैं और नही भी... उसे पिता के रूप में भी मान सकते हैं और प्रेमी के भी...